ธนาคารออมสิน ช่วยผู้ประสบภัยน้ำท่วมให้กู้ฉุกเฉินรายละไม่เกิน 50,000 บาท ไม่คิดดอกเบี้ยนาน 1 ปี ไม่ต้องผ่อน 3 เดือนแรก
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารออมสินได้ออกมาตรการเพื่อช่วยเหลือและบรรเทาความเดือดร้อนให้กับผู้ประสบอุทกภัย โดยช่วยเหลือลูกหนี้ให้สามารถพักชำระหนี้เงินต้น โดยเลือกชำระเฉพาะดอกเบี้ยร้อยละ 10-100 และลดการชำระเงินงวดร้อยละ 50 ตามเงื่อนไขที่ธนาคารกำหนด นอกจากนี้ยังให้ประชาชนที่ประสบภัยสามารถกู้เงินฉุกเฉิน สินเชื่อเพื่อช่วยเหลือผู้ประสบภัยพิบัติ เพื่อบรรเทาความเดือดร้อนจากเหตุน้ำท่วม/ภัยพิบัติ รายละไม่เกิน 50,000 บาท ไม่คิดดอกเบี้ยในปีแรก  จากนั้นคิดดอกเบี้ยเพียงร้อยละ 0.85 ต่อเดือน ชำระเงินเป็นรายเดือน 3-5 ปี ปลอดชำระเงินงวด 3 เดือนแรก และยังให้สินเชื่อเคหะแก่ผู้ประสบภัยพิบัติ เพิ่มเติม สำหรับลูกค้าเดิมและประชาชนทั่วไปที่ได้รับผลกระทบ เพื่อซ่อมแซมต่อเติมที่อยู่อาศัยส่วนที่เสียหายได้ถึง 100% ของราคาประเมิน รวมทั้งสินเชื่อส่วนบุคคล เพื่อเป็นค่าใช้จ่ายอเนกประสงค์ วงเงินกู้สูงสุดไม่เกินรายละ 500,000 บาท และสินเชื่อบรรเทาความเดือดร้อนแก่ลูกค้าสินเชื่อธุรกิจของธนาคาร วงเงินกู้สูงสุดร้อยละ 10 ของวงเงินกู้เดิมแต่ไม่เกิน 5 ล้านบาท สอบถามรายละเอียดเพิ่มเติมได้ที่ GSB Contact Center โทร. 1115